Positiivarit

Positiivarit on myönteistä asennoitumista markkinoiva perheyritys, jonka päätoimiala on kouluttaminen sekä kirjojen ja lehtien kustantaminen. 

Yritys on ideoinut Suomessa vietettävän positiivisuusviikon, jonka aikana palkitaan Vuoden posiitivisin suomalainen sekä positiivisia suomalaisia myös alueellisesti. Yritys tunnetaan myös sen lähettämistä Ajatusten aamiainen -sähköposteista.

Historia
Juhani "Jussi" Töytäri perusti Positiivarit vuonna 1982. Alkuajat olivat vaikeita, mutta vaimo uskoi yritykseen. Yrityksen nousu alkoi Elä sovussa itsesi kanssa -ajatelmasta, jonka Töytäri tekstasi ja monisti ja jota myytiin Helsingissä Kilokirja-kirjakaupassa (sittemmin Kirjatori). Yritys teki myös aforismipostikortteja. Niitä myytiin ympäri Suomea, esimerkiksi armeijassa pojille, jotka lähettivät niitä kotona odottaville tyttöystävilleen. Korteista tuotanto laajeni muihin tuotteisiin, kuten kirjoihin.

Suomen 1990-luvun alun laman alkaessa  Töytärillä oli Lahdessa komea liikehuoneisto, kahdeksan autoa, 20 työntekijää - ja kolmen miljoonan velat. Devalvaatio pysäytti kaupan, mutta Töytäri teki unettomina öinään suunnitelman: hän halusi lyhentää velkaa joka kuukausi ja onnistui siinä. Liikehuoneisto vaihtui lastenhuoneen nurkkaan ja velat maksettiin pois seitsemässä vuodessa. Onnistumistaan hän selitti ihmeellä: hän tarvitsi suuria tilaisuuksia, ja kun hän oli varma, että niitä tulisi, niitä myös tuli. Hän esiintyi esimerkiksi Nesteen johtajien valmennuskurssilla ja Nokiassa. Hänen ensimmäiset luentonsa käsittelivät työyhteisöjä ja yrittäjän tarvitsemia taitoja.

Ensimmäistä posiitivissuusviikkoa, positiivisten ihmisten viikkoa, vietettiin Lahdessa vuonna 1991. Teemaviikon kumppaneina Positiivarit Ky:llä oli Lahden kaupunki ja työvoimatoimisto. Viikon yleisötilaisuuteen osallistui noin sata ihmistä. Positiivisuusviikkoa vietetään vuosittain viikolla 36.

Vuonna 1993 Positiivarit alkoi valita Vuoden positiivisinta suomalaista, ensimmäisenä palkittiin Katri Helena. Henkilöiden lisäksi myös yrityksiä tai yhteisöjä voidaan palkita. Nykyisin Vuoden posiitivinen suomalainen valitaan yhteistyössä Suomen Nuorkauppakamarien kanssa. 

Juhani Töytäri alkoi lähettää Ajatusten aamiainen -sähköposteja talvella 1999, jolloin hän lähetti viestejään muutamalle kymmenelle tuttavalleen. Kannustusviesteillä Töytäri halusi rohkaista ihmisiä "ajattelemaan elämänsä paremmaksi". Hän oli luennoillaan huomannut, ettei niillä saatu herätys riittänyt, vaan ihmiset kaipasivat jatkuvaa inspiraatiota. Motivoinnin työkaluksi hän valitsi sähköpostin. Ilmainen viesti muodostui päivän ajatuksesta, mietelauseista ja lyhyistä tarinoista. Vuonna 2005 sähköposti tavoitti päivittäin yli 53 000 suomalaista, vuonna 2007 noin 90 000. Osa sähköpostien lukijoista innostuu tilaamaan myös yrityksen julkaisemia lehtiä, kirjoja, pinssejä, kalentereita tai postikortteja. Listan yhteydessä kerätään myös positiivista palautetta yrityksistä, jotka palvelevat asiakkaitaan hyvin.

Kesäkuussa 2019 Etelä-Suomen Sanomat uudisti printtilehtensä rakennetta. Lehden etusivulla alettiin julkaista mainosten lisäksi Positiivareiden tuottamia mietelauseita ja niihin sopivia iloisia kuvia. Niitä julkaistaan aina silloin, kun etusivua ei ole myyty täyteen mainoksia. Positiivarit valikoitui yhteistyökumppaniksi tunnetun brändinsä, mutta myös lahtelaisuutensa ansiosta.

Organisaatio
Vuonna 2009 yritys työllisti Juhanin puolison Jaanan lisäksi heidän lapsiaan ja Juhanin sisaren. Positiivareiden ympärillä toimi myös tiivis yrittäjäverkosto, jolta ostetaan palveluita.

Tuotteet
Yritys myy Positiivari-tuotteita kuten päivyreitä, kalentereita ja itsensä kehittämiseen liittyvää kirjallisuutta.

Yrityksellä on laajaa kustannustoimintaa. Se on julkaissut kirjoja ja Positiivari-lehteä.

Esimerkkejä Positiivarien julkaisemista kirjoista:
Positiivisen ylioppilaan käsikirja (2007) 
Pentti-Oskari Kankaan Onnellisen miehen tarinoita (2011)

Yhteiskuntavastuu
Positiivarit tekee hyväntekeväisyystyötä. Vuosien varrella he ovat keränneet esimerkiksi kymmeniä tuhansia kiiltokuvia sairaaloiden lastenosastoille, kenkiä ja koulureppuja Sri Lankan tsunamista kärsineille lapsille. Myös Töytärin vanhaa kotikylää on elvytetty.

Lähteet

Aiheesta muualla
Verkkosivut
Studio55: Velkahelvetistä positiivisuuden lähettilääksi - Näin Juhani onnistui

Suomalaiset kirjankustantamot
Suomalaiset perheyritykset